CELEX: 32015R1383
Language: bg
Date: 2015-05-28 00:00:00
Title: Делегиран регламент (ЕС) 2015/1383 на Комисията от 28 май 2015 година за изменение на Делегиран регламент (ЕС) № 639/2014 на Комисията по отношение на условията за допустимост във връзка с изискванията за идентификация и регистрация на животни за обвързано с производството подпомагане съгласно Регламент (ЕС) № 1307/2013 на Европейския парламент и на Съвета

13.8.2015   
            
            
               BG
            
            
               Официален вестник на Европейския съюз
            
            
               L 214/1
            
         ДЕЛЕГИРАН РЕГЛАМЕНТ (ЕС) 2015/1383 НА КОМИСИЯТА
   от 28 май 2015 година
   за изменение на Делегиран регламент (ЕС) № 639/2014 на Комисията по отношение на условията за допустимост във връзка с изискванията за идентификация и регистрация на животни за обвързано с производството подпомагане съгласно Регламент (ЕС) № 1307/2013 на Европейския парламент и на Съвета
   ЕВРОПЕЙСКАТА КОМИСИЯ,
   като взе предвид Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (1), и по-специално член 52, параграф 9, буква а) от него,
   като има предвид, че:
   
               (1)
            
            
               В съответствие с член 52 от Регламент (ЕС) № 1307/2013 държавите членки могат да предоставят обвързано с производството подпомагане на земеделски стопани съгласно условията, предвидени в дял IV, глава 1 от посочения регламент и в делегиран акт, приет от Комисията.
            
         
               (2)
            
            
               В съответствие с член 53, параграф 4 от Делегиран регламент (ЕС) № 639/2014 на Комисията (2), когато мярката за обвързано с производството подпомагане се отнася за едър рогат добитък и/или овце и кози, държавите членки определят като условие за допустимост за подпомагане изискванията за идентификация и регистрация на животните, предвидени съответно в Регламент (ЕО) № 1760/2000 на Европейския парламент и на Съвета (3) или Регламент (ЕО) № 21/2004 на Съвета (4). В резултат на това животно, което веднъж не отговаря на посочените изисквания за идентификация и регистрация, ще остане недопустимо за доброволно обвързано с производството подпомагане, за целия му живот, независимо дали неспазването бъде отстранено след това.
            
         
               (3)
            
            
               С цел справяне с такива ситуации в член 117 от Регламент (ЕО) № 73/2009 на Съвета (5) се предвижда, че при плащанията за говеждо и телешко месо всяко животно, за което необходимата информация е съобщена на компетентния орган на първия ден от периода на задържане на животното, се счита за допустимо.
            
         
               (4)
            
            
               Поради факта, че плащанията за говеждо и телешко месо са отменени, и като се има предвид, че периодът на задържане вече не е необходимо условие за допустимост за доброволното обвързано с производството подпомагане, член 53, параграф 4 от Делегиран регламент (ЕС) № 639/2014 не съдържа подобна разпоредба.
            
         
               (5)
            
            
               С цел да се гарантира пропорционалност и без да се засягат обаче други приложими условия за допустимост, определени от държавата членка, едрият рогат добитък следва да се счита за допустим за подпомагане, ако изискванията за идентификация и регистрация са изпълнени до определена дата. С цел осигуряване на последователност това правило следва да се прилага също така по отношение на овцете и козите.
            
         
               (6)
            
            
               Настоящият регламент следва да се прилага към заявленията за помощи за животни, отнасящи се за календарната 2015 и следващите години,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 53, параграф 4 от Делегиран регламент (ЕС) № 639/2014 се добавят следните алинеи:
   
      „Без да се засягат обаче други условия за допустимост, всяко животно се счита за допустимо за подпомагане, когато изискванията за идентификация и регистрация, посочени в първа алинея, са изпълнени до датата, определена от държавата членка, но не по-късно от:
      
                  а)
               
               
                  първия ден от периода на задържане на животното, когато се прилага период на задържане;
               
            
                  б)
               
               
                  дата, избрана въз основа на обективни критерии и в съответствие със съответната мярка, за която се уведомява в съответствие с приложение I, когато не се прилага период на задържане.
               
            До 15 септември 2015 г. държавите членки уведомяват Комисията за датите, посочени във втора алинея.“
   
   Член 2
   Настоящият регламент влиза в сила на седмия ден след деня на публикуването му в Официален вестник на Европейския съюз.
   Той се прилага от 1 януари 2015 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 май 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 608.
   
      (2)  Делегиран регламент (ЕС) № 639/2014 на Комисията от 11 март 2014 г. за допълнение на Регламент (ЕС) № 1307/2013 на Европейския парламент и на Съвета за установяване на правила за директни плащания за земеделски стопани по схеми за подпомагане в рамките на общата селскостопанска политика и за изменение на приложение X към същия регламент (ОВ L 181, 20.6.2014 г., стр. 1).
   
      (3)  Регламент (ЕО) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и продукти от говеждо месо и за отмяна на Регламент (ЕО) № 820/97 на Съвета (ОВ L 204, 11.8.2000 г., стр. 1).
   
      (4)  Регламент (ЕО) № 21/2004 на Съвета от 17 декември 2003 г. за създаване на система за идентификация и регистрация на животни от рода на овцете и козите и за изменение на Регламент (ЕО) № 1782/2003 и на Директиви 92/102/ЕИО и 64/432/ЕИО (ОВ L 5, 9.1.2004 г., стр. 8).
   
      (5)  Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (ОВ L 30, 31.1.2009 г., стр. 16).